b'\n_START_ARTICLE_\nKelacija\n_START_PARAGRAPH_\nKel\xc3\xa1cija (gr\xc5\xa1ko \xcf\x87\xce\xb7\xce\xbb\xce\xae: chel\xc3\xa8 \xe2\x80\x93 kle\xc5\xa1\xc4\x8da) je nastanek ali prisotnost dveh ali ve\xc4\x8d koordinacijskih vezi med osrednjim kovinskim kationom ter polidentatnim ligandom, ki se z dvema ali ve\xc4\x8d atomi ve\xc5\xbee v anorganski kompleks, imenovan kelat oz. kelatni kompleks. Ligandi le\xc5\xbeijo okoli kovinskega atoma kot rakove kle\xc5\xa1\xc4\x8de (iz \xc4\x8desar tudi izhaja ime tega pojava) tako, da s kovino oblikujejo obro\xc4\x8d atomov. Navadno so ti ligandi organske spojine, ki se imenujejo kelatorji oz. helatorji. Stabilnost kelata je odvisna tako od kovine kot tudi od same organske spojine._NEWLINE_V nasprotju s kelati so koordinacijski oz. kovinski kompleksi sestavljeni iz kovinskega atoma in monodentatnega liganda, ki pa se ve\xc5\xbee samo z enim atomom._NEWLINE_Kelatorje se uporablja predvsem v prehrambeni industriji (prehranska dopolnila, gnojila), v medicini za zdravljenje zastrupitev s kovinami ter za meh\xc4\x8danje vode.\n_START_SECTION_\nKelatorji v naravi\n_START_PARAGRAPH_\nV naravi ima mnogo biokemijskih spojin sposobnost vezave dolo\xc4\x8denih kovinskih atomov, med ostalim beljakovine in polipeptidi, kot tudi fitokelatini, polisaharidi, polinukleinske kisline, aminokislini glicin in histidin ter soli organskih kislin, kot je malat._NEWLINE_Kovinski ioni so pomembni kot kofaktorji oz. kot komponenta prosteti\xc4\x8dnih skupin, npr. v porfirinskem obro\xc4\x8du pri hemoglobinu in klorofilu, ter prakti\xc4\x8dno pri vseh metaloencimih. Mnogo mikrobov proizvaja vodotopne pigmente, ki delujejo kot kelatorji in se imenujejo siderofori; primera teh sta piocianin in pioverdin pri rodu bakterij Pseudomonas, ki ve\xc5\xbeeta \xc5\xbeelezove ione. Enterobaktin, ki ga proizvajajo gramnegativne bakterije, kot je E. coli, je trenutno najmo\xc4\x8dnej\xc5\xa1i znani kelator._NEWLINE_Kemi\xc4\x8dno preperevanje je prav tako povezano s kelatorji, kot so peptidi in sladkorji, ki ekstrahirajo kovinske ione iz mineralov in kamnov. Ve\xc4\x8dina kompleksov s kovinami je v naravi vezana v neko vrsto kelatnega obro\xc4\x8da, npr. s humusnimi kislinami ali z beljakovino. Ve\xc4\x8dina kelatorjev je tako pomembna za mobilizacijo kovin v prsti ter za privzem in kopi\xc4\x8denje kovin v rastlinah in mikrobih. Selektivna kelacija je pomembna za bioremediacijo, npr. za odstranjevanje cezijevega izotopa \xc2\xb9\xc2\xb3\xe2\x81\xb7Cs iz radioaktivnih odpadkov.\n_START_SECTION_\nUporaba\n_START_PARAGRAPH_\nKelatorji imajo \xc5\xa1iroko uporabo, predvsem kot prehranska dopolnila, gnojila, meh\xc4\x8dalci vode (\xc5\xa1amponi in meh\xc4\x8dalci za pranje perila), v medicini za zdravljenje zastrupitev s kovinami ter v ostalih industrijskih postopkih (npr. sinteza mentola)._NEWLINE_Koncept kelacije v prehrani je bil sprva razvit samo za prehrano \xc5\xbeivali, trenutno pa so v razvoju tudi kelatorji za prehrano ljudi. Z dodatkom kelatorjev se v \xc5\xbeelodcu tvorijo netopne soli neza\xc5\xbeelenih kovin oz. njihovega prese\xc5\xbeka, ki se ne morejo absorbirati v \xc4\x8drevesju in se zato izlo\xc4\x8dijo iz telesa; primer tovrstnega sinteti\xc4\x8dnega kelatorja je \xc5\xbeelezov bis-glicinat._NEWLINE_Pri rastlinah se lahko pojavijo razli\xc4\x8dna pomanjkanja mineralov, kot je \xc5\xbeelezova kloroza, ki zmanj\xc5\xa1ajo prehransko vrednost polj\xc5\xa1\xc4\x8dine in tudi uni\xc4\x8dijo pridelek. Za bla\xc5\xbeenje in preventivo pomanjkanj se zato v gnojila dodaja aminokislinske kelatorje._NEWLINE_Za zdravljenje zastrupitev s kovinami mora imeti idealni kelator naslednje lastnosti: v vodi mora biti dobro topen, biti mora odporen na presnovno razgradnjo, tvoriti mora kelate, ki se lahko izlo\xc4\x8dajo iz telesa in so nestrupeni, dobro mora prodirati v \xc5\xbeeleno mesto, afiniteta za kalcij mora biti majhna, za tar\xc4\x8dne kovine pa mora biti ve\xc4\x8dja od afinitete endogenih ligandov. Najbolj znani kelatorji, ki po priporo\xc4\x8dilih Svetovne zdravstvene organizacije (WHO) spadajo med osnovna zdravila, so EDTA in dimerkaprol (BAL) za svinec (Pb), penicilamin za baker ter deferoksamin za \xc5\xbeelezo (Fe). Pri zdravljenju je potrebno biti previdni, saj lahko povzro\xc4\x8dijo ne\xc5\xbeelene u\xc4\x8dinke, ki lahko privedejo celo do smrti; primer tega je dinatrijev EDTA, ki povzro\xc4\x8di smrtonosno hipokalciemijo._NEWLINE_Kelatni kompleksi imajo tudi druge uporabe v medicini, kot npr. kompleksi z gadolinijem (Gd), ki se uporabljajo kot kontrastna sredstva za magnetnoresonan\xc4\x8dno slikanje (MRI).'